TKN บวก 3.40% คาดกำไรปีนี้โตเด่น รับยอดขายในจีนพุ่ง
TKN บวก 3.40% คาดกำไรปีนี้โตเด่น รับยอดขายในจีนพุ่ง - เปิดใช้โรงงานผลิตแห่งใหม่รองรับยอดขายที่เพิ่มขึ้น ล่าสุด ณ เวลา 11.22 น. ราคาอยู่ที่ 21.30 บาท บวก 0.70 บาท หรือ 3.40% สูงสุดที่ 21.40 บาท ต่ำสุดที่ 20.50 บาท มูลค่าซื้อขายที่ 376.74 ล้านบาท โบรกฯ แนะ “ซื้อ” ชูเป้า 28.50 บาท
25 พ.ค. 2560

ผู้สื่อข่าวรายงานว่า ราคาหุ้นบริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN ณ เวลา 11.22 น. ราคาอยู่ที่ 21.30 บาท บวก 0.70 บาท หรือ 3.40% สูงสุดที่ 21.40 บาท ต่ำสุดที่ 20.50 บาท มูลค่าซื้อขายที่ 376.74 ล้านบาท

ด้านบล.ไอร่า ระบุในบทวิเคราะห์ แนะนำ “ซื้อ” TKN ราคาเป้าหมาย 28.50 บาท/หุ้น โดยฝ่ายวิจัยพิจารณาว่าผลประกอบการของ TKN จะสามารถเติบโตได้อย่างต่อเนื่อง โดยมียอดขายแตะระดับ 5 พันล้านบาทได้ในปี 60 นี้ จากปัจจัยสำคัญ คือ ตลาดประเทศจีน ซึ่งฝ่ายวิจัยมองว่ามีโอกาสขยายตลาดอีกมาก หลังเติบโตกว่า 30% จากปีก่อน ในไตรมาส 1/60 ที่ผ่านมา
โดย TKN อยู่ในช่วงพิจารณาความเป็นไปได้ในการหา distributor เพิ่มเติม เพื่อเพิ่มการกระจายสินค้าที่ปัจจุบันครอบคลุมช่องทาง Modern เพียง 20% จากกว่า 50,000 outlets รวมถึงการบริหารช่องทาง online ที่กำลังอยู่ในช่วงดำเนินการ ประกอบกับการเปิดใช้โรงงานแห่งใหม่ในช่วงเดือนมีนาคมที่ผ่านมาที่จะช่วยรองรับการเติบโตของยอดขายที่เพิ่มขึ้นได้ อย่างไรก็ตาม ต้นทุนสาหร่ายที่เพิ่มขึ้นทำให้เราปรับลดประมาณการกำไรในปี 60/61 ลง 8%/6% ตามลำดับ